**Notă Informativă**

**la proiectul Hotărîrii Guvernului cu privire la aprobarea**

**Regulamentului de achiziționare și distribuire gratuită a merelor în școli**

1. **Condițiile ce au impus elaborarea proiectului și finalitățile urmărite**

În temeiul prevederilor art. 8 și 9 din Legea nr. 10 din 03.02.2009 privind supravegherea de stat a sănătății publice, precum și în vederea promovării unei alimentații sănătoase în rîndul elevilor, prin încurajarea acestora de a consuma zilnic fructe proaspete, Ministerul Economiei și Infrastructurii a elaborat și prezintă spre avizare proiectul Hotărîrii Guvernului cu privire la aprobarea Regulamentului de achiziționare și distribuire gratuită a merelor în școli.

De notat că, deși conform datelor Organizației Mondiale a Sănătății, consumul zilnic de fructe proaspete pentru copii de vîrstă școlară este de 400 de grame, în Republica Moldova acest indice este atins în proporție de 60 %.

Astfel, intervenția respectivă prevede lansarea unui program, cu acoperire pe întreg teritoriul republicii, ce ar asigura elevii instituțiilor de învățămînt primar și secundar general cu cîte un fruct proaspăt (măr) în fiecare zi. Prin urmare, Regulamentul propus prevede modul de achiziționare și distribuire a merelor destinate tututor elevilor din clasele I-IX care frecventează învățămîntul de stat și privat acreditat, pentru o perioadă de maximum 100 zile de școlarizare.

Pe termen lung, implementarea acestuia, la o vîrstă la care se formează obiceiurile alimentare, poate contribui la reducerea cheltuielilor destinate diferitelor afecțiuni cauzate de o alimentație nesănătoasă.

Concomitent, implementarea normelor din proiect constituie o oportunitate pentru sectorul autohton de fructe în diversificarea și dezvoltarea activităților de producție și comercializare. Derularea campaniei date poate contribui la stimularea competiției între producători și comercianți și la asigurarea unui venit satisfăcător de pe urma activităților desfășurate.

**II. Practica națională și internațională în domeniul vizat**

Relatăm despre practica anterioară de distribuire a merelor în școli. Un program similar s-a derulat în anul 2014 prin intermediul Ministerului Agriculturii și Industriei Alimentare, de care au beneficiat copiii și elevii din învățămîntul preșcolar și secundar (gimnazii și licee), precum și unitățile militare. Inițial licitațiile au fost organizate în fiecare raion (35 de licitații publice), care grupa instituțiile de învățămînt amplasate pe teritoriul unei unități administrativ teritoriale de nivelul II. Din considerentele, că gestionarea unui număr mare de licitații publice s-a dovedit a fi dificilă și implica costuri mari de timp și personal, s-a decis *organizarea unei singure licitații publice, care să cuprindă necesarul tuturor instituțiilor de învățămînt, dar grupate după criteriul administrativ-teritorial – în loturi.* Reieșind din practica anilor precedenți, s-a considerat oportun de a asigura implementarea Programului din acest an de asemenea **prin realizarea unei singure licitații la nivel național.**

Totodată, cu referință la legislația națională, procedura generală de aprovizionare a școlilor cu produse alimentare se efectuează prin sistemul public de achiziții prevăzut de legislația în vigoare. Procesul respectiv ține de competența autorităților administrației publice locale.

La nivelul Uniunii Europene, a fost adoptat *Programul pentru școli al Uniunii Europene,* carese derulează începînd cu anul școlar 2017-2018, ca urmare a adoptării *Regulamentului (UE) 2016/791 al Parlamentului European și al Consiliului din 11 mai 2016.* Consecutiv, Programul pentru școli al României prevede distribuirea gratis în școli a fructelor, legumelor, laptelui și produselor lactate, precum și a unor produse de panificație. Acesta stabilește limita valorii zilnice de 0,37 lei (RON) pentru elevi (**la cursul leului MD ar fi cca 1,60 lei),** care include costul de achiziție a mărului, costul de distribuție și costul activităților de promovare a fructelor. Programul este destinat copiilor de la grădinițe și gimnazii și cuprinde 88 zile de studii.

**III. Principalele prevederi ale proiectului și evidențierea elementelor noi**

Actul normativ stabilește modul de repartizare a merelor pentru fiecare elev prezent la ore, cîte un măr zilnic. Procesul de achiziționare a merelor se va efectua centralizat, conform procedurilor legale privind achizițiile publice, prin intermediul **Agenției de Intervenții și Plăți în Agricultură (AIPA).** Merele se vor procura exclusiv de la producătorii autohtoni, care corespund cerințelor tehnice specificate în caietul de sarcini, elaborat în acest context de către AIPA în consultare cu Agenția Națională pentru Siguranța Alimentelor (ANSA). Astfel, proiectul prevede doar unele caracteristici generale pentru mere (greutatea, diametru, specia, etc.), precum și unele cerințe către producători, cum ar fi deținerea în proprietate/folosință a plantațiilor cu mere de rod. De menționat, că producătorii agricoli mai mici vor avea posibilitate să se asocieze în grupuri pentru a corespunde regulilor stabilite prin proiect (achiziția de mere va fi repartizată pe loturi omogene de produse, a cîte 100 tone). Prioritate vor avea producătorii agricoli care dețin în proprietate depozite și mijloace de transport marfă, deoarece anume de aceștia va fi asigurată distribuția merelor în școli.

Adițional, se stabilește că AIPA va coordona procesul de distribuție a merelor prin conlucrare cu producătorii agricoli, consiliile raionale și instituțiile de învățămînt prin elaborarea graficelor (schemelor) teritoriale de aprovizionare a școlilor cu mere în dependență de amplasarea școlilor și numărul de elevi.

Managerii instituțiilor de învățămînt sunt responsabili de organizarea repartizării merelor la copii prin cantinele școlare, preferabil în pauza mare dintre lecții, cu respectarea normelor de igienă atît de către cantină, cît și de către personal. Merele vor fi obligatoriu spălate înainte de a fi propuse copiilor.

Proiectul mai prevede desfășurarea activităților educative privind promovarea alimentației sănătoase și, în special, a consumului de fructe proaspete la copii. În acest proces vor fi implicați nemijlocit managerii instituțiilor de învățămînt, cu suportul producătorilor agricoli și după caz, cu asistența tehnică oferită de către partenerii de dezvoltare (ex. PNUD). Măsurile respective includ organizarea degustărilor de fructe în școli, petrecerea orelor tematice, participarea elevilor la strînsul roadei, la expoziții și tîrguri, precum și repartizarea pliantelor și a altor mijloace informative copiilor.

**IV. Fundamentarea economico-financiară**

Conform informației furnizate de către Ministerul Educației, Culturii și Cercetării privind numărul total al elevilor din insituțiile de învățămint, în profil teritorial, s-a estimat necesarul cantitativ și valoric al merelor **(costul achiziției**) reieșind din raportul: un măr pe zi la copil și în dependență de numărul zilelor de studii (maximum 100 zile). Prețul orientativ al unui măr – 0,80 bani cu greutatea de 100 grame.

Rezultatele calculelor în cauză sunt redate în tabelul de mai jos.

|  |  |  |  |  |  |  |
| --- | --- | --- | --- | --- | --- | --- |
| **Total elevi, clasa I-IX, anul de studii 2017-2018** | **Necesar zilnic** | | **Necesar I-semestru 2017-2018, 6 noimbrie-22 decembrie, 38 zile)** | | **Total an de studii, 2017-2018**  **6 noiembrie 2017 - 6 aprilie 2018** | |
| 312.363 | cantitativ, tone | valoric, lei | cantitativ, tone | valoric, lei | cantitativ, tone | valoric, lei |
| 31,236 | 249.890,40 | 1.186,98 | 9.495.835,20 | 3.123,63 | 24.989.040,00 |

Calculele respective includ doar costul achiziției merelor, iar pentru costurile aferente serviciilor de distribuție, precum și pentru măsurile educative complementare, urmează a fi estimate costuri adiționale. Proiectul PNUD Moldova, în cadrul discuțiilor purtate la elaborarea proiectului de program și-a exprimat disponibilitatea de a oferi suport la realizarea măsurilor educative complementare implementării programului. De notat, că proiectul legii cu privire la modificarea și completarea Legii nr. 279/2016 cu privire la bugetul de stat pentru anul 2017 (rectificare a bugetului pentru anul 2017), a fost prevăzută majorarea programului 5105 *Subvenționarea producătorilor agricoli* cu 15 milioane lei. Suma respectiva este destinata asigurării  elevilor din școli cu mere proaspete în primul semestru de studii al anului 2017-2018. Banii urmează a fi alocați Ministerului Agriculturii, Dezvoltării Regionale și Mediului, or, astfel după cum a fost menționat achiziția merelor si serviciile de logistică, conform proiectului programului,  se vor realiza de AIPA.

**V. Avizarea și consultarea publică a proiectului**

În scopul respectării prevederilor Legii nr. 239-XVI din 13 noiembrie 2008 privind transparența în procesul decizional, proiectul a fost plasat pe pagina web oficială a Ministerului Economiei și Infrastructurii, www.mec.gov.md, directoriul „Transparenţa decizională”, secțiunea „Anunțuri de proiecte şi consultări publice” (<http://mec.gov.md/ro/content/anunturi-de-proiecte-si-consultari-publice>).

Dat fiind termenii extrem de restrînși, planificați pentru lansarea programului de aprovizionare a elevilor cu mere, **solicităm respectuos**, **examinarea și avizarea** proiectului Hotărîrii Guvernului cu privire la aprobarea Regulamentului de achiziționare și distribuire gratuită a merelor în școli în **regim de urgență.**

**Viceministru Vitalie IURCU**